Predkladacia správa

Na základe záverov rokovania a rozhodnutia Európskej rady na tzv. ”Essenskom Summite” v roku 1994, ktorý sa zaoberal  problematikou zjednotenia pravidiel o pôvode tovaru a ich rozšírením na krajiny strednej a východnej Európy, 
t.j. zavedením diagonálnej kumulácie,  začal sa celý rad rokovaní medzi členskými krajinami Európskej únie, medzi asociovanými  krajinami a  Európskou úniou, ako aj 
s krajinami Európskeho združenia voľného obchodu. Výsledkom rokovaní bolo dosiahnutie dohody 29 členských a asociovaných krajín EÚ, ako aj krajín EZVO o zavedení diagonálnej kumulácie od 1. januára 1997, čo bolo v prípade Stredoeurópskej dohody o voľnom obchode zahrnuté v Doplnkovom protokole č. 4 
k CEFTA.  

	Od  júla 1998 bola otázka určovania pravidiel pôvodu tovaru predmetom rokovaní, s cieľom zosúladiť a zjednodušiť pravidlá v takzvanej paneurópskej kumulácii. Rokovania boli ukončené 20. októbra 1998 v Bruseli.

Podmienkou a  potrebným základom na rozšírenie paneurópskej  kumulácie bolo uzatvorenie dohôd o voľnom obchode medzi pridruženými krajinami a Európskou úniou, ako aj uplatňovanie rovnakých pravidiel pôvodu tovaru nielen v Európskych dohodách, ale aj v príslušných dohodách o voľnom obchode medzi krajinami strednej a východnej Európy. V rámci Stredoeurópskej dohody o voľnom obchode boli následne podpísané Doplnkové protokoly č. 7, 8 a 9 k CEFTA. 

Od začiatku roku 2001 sa uskutočňovali rokovania v rámci Sekcie pre pôvod tovaru Európskej komisie, rozšírené o účastníkov z asociovaných krajín k EÚ 
a z krajín EZVO, s cieľom upraviť nové pravidlá pôvodu tovaru podľa Harmoni-zovaného systému 2002. Nová aktualizácia protokolov jednotlivých dohôd sa pripravovala s účinnosťou od 1. januára 2002. Do týchto protokolov mali byť premietnuté všetky predchádzajúce čiastkové zmeny, ako aj zmeny vyplývajúce 
z revízie Harmonizovaného systému 2002. V rámci Stredoeurópskej dohody 
o voľnom obchode boli tieto zmeny zapracované do Doplnkového protokolu č. 11 
k CEFTA, ktorý sa uplatňuje od 1. januára 2002.

Konsolidovaná verzia Protokolu 4 Európskej dohody o pridružení, z obsahu ktorej vychádzal Doplnkový protokol č. 11 k CEFTA, bola odsúhlasená v rámci Sekcie pre pôvod tovaru Európskej komisie v druhej polovici roka 2001. Komisia predložila tento Protokol na schválenie Rade EÚ. Pri schvaľovacom procese sa zistilo, že 
u položky ex 4114 bola nesprávne uskutočnená transformácia zmien vyplývajúca 
z Harmonizovaného systému 2002. Komisia pre pôvod tovaru následne túto chybu odstránila, čím došlo k predĺženiu schvaľovacieho procesu, a preto sa Protokol 4 Európskej dohody o pridružení začal uplatňovať až od 1. marca 2003. Technickú chybu, ktorá bola odstránená z Protokolu 4, sa však následkom časového sklzu už nepodarilo odstrániť z Doplnkového protokolu č. 11 k CEFTA. Všetky zmluvné strany CEFTA ju však akceptovali a v Dohode o prístupe Chorvátska k CEFTA, ktorá bola podpísaná dňa 5. decembra 2002 a predbežne sa vykonáva od 1. marca 2003, je položka ex 4114 uvedená správne. 

Na základe bruselských rokovaní s pracovníkmi ministerstiev financií a colných riaditeľstiev krajín paneurópskej kumulácie musia byť všetky konsolidované verzie jednotné. Vychádzajúc z uvedených skutočností sa experti zmluvných strán CEFTA dohodli na odstránení technickej chyby z protokolu, ktorý upravuje pravidlá pôvodu tovaru medzi krajinami CEFTA. 

 Na tohtoročnom stretnutí štátnych tajomníkov dňa 6. marca 2003 v Ľubľane sa vedúci delegácií dohodli, že technická chyba v položke ex 4114 bude v rámci CEFTA odstránená, a preto stĺpec (3) zahrňuje okrem pôvodných položiek 4104 až 4106 aj komodity 4107, 4112 a 4113 Harmonizovaného systému 2002. Zapracovaním uvedenej zmeny sa medzi zmluvnými krajinami CEFTA dosiahne úplná harmonizácia podmienok určovania pravidiel pôvodu tovaru. Tieto podmienky sa zároveň zosúladia, čím dôjde k ich jednotnému uplatňovaniu v rámci všetkých krajín paneurópskej kumulácie pravidiel pôvodu tovaru. 

Z  pohľadu celkového hodnotenia Doplnkového protokolu č. 13 k CEFTA je zrejmé, že tento protokol nemá priamy dosah na štátny rozpočet a verejné financie, nemá environmentálny vplyv a ani vplyv na zamestnanosť. Slovenská republika do predkladaného materiálu zakotvila len úpravu technickej chyby, ktorá vznikla nesprávnou transformáciou zmien Harmonizovaného systému 2002. Na základe uvedeného predkladaný materiál nemusí obsahovať doložku finančných, ekonomických, environmentálnych vplyvov a vplyvov na zamestnanosť. 

V prípade Doplnkového protokolu č. 13 k CEFTA ide o medzinárodnú hospodársku zmluvu všeobecnej povahy podľa čl. 7 ods. 4 Ústavy SR, teda o typ prezidentskej zmluvy, ktorej ustanovenia nemajú prednosť pred zákonmi Slovenskej republiky. Na nadobudnutie jej platnosti sa však vyžaduje súhlas NR SR.

Podpis Doplnkového protokolu č. 13 k CEFTA sa na základe konsenzu všetkých strán CEFTA uskutoční počas zasadnutia Spoločného výboru dňa 4. júla 2003 v Slovinskej republike. Ministri zodpovední za zahraničný obchod krajín CEFTA, alebo ich štatutárni zástupcovia sa svojím podpisom pod uvedený dokument zaviažu, že Doplnkový protokol č. 13 k CEFTA sa začne predbežne vykonávať od 
1. novembra 2003.